Western Union-filial ranet i Skien
Det opplyser operasjonsleder Gisle Småge overfor VG. Politiet ble varslet om ranet da en mann, som trolig var eneste person på jobb i Western Union-filialen, oppsøkte nabobutikken i Skistredet i Skien med skader i hodet. – Mannen var våken, men hadde skader i hodet da politiet kom på stedet. Han er nå kjørt til sykehus for videre undersøkelser, sier Småge. Meldingene kommer trolig av slag mot hodet, opplyser han. Politiet fikk melding om hendelsen klokken 17.55 torsdag. – Vi er på stedet og tar i mot forklaring av fornærmede. Han er ansatt i en butikk, og har blitt direkte angrepet og slått i ansiktet av en maskert person. Det er for tidlig å si om han har fått med seg noe. Han har løpt fra stedet og vi er ute og søker etter gjerningsperson, sier Småge til VG. Politiet jakter nå en gjerningsmann som beskrives som maskert, mørkhudet, høy og kraftig. – Vi har flere patruljer ute som leter etter en person som passer denne beskrivelsen. Vi ønsker også tips hvis noen har sett noe, sier Småge. Det er foreløpig uvisst hva gjerningspersonen fikk med seg.
En person ble skadet da pengeoverføringskontoret Western Union ble ranet torsdag ettermiddag.